Plant A Phersonau Ifanc, Cymru Enwi, cychwyn a chymhwyso 1 1 Enw’r Rheoliadau hyn yw Rheoliadau Ymweliadau â Phlant dan Gadwad (Cymru) 2015 a deuant i rym ar 6 Ebrill 2016. 2 Mae’r Rheoliadau hyn yn gymwys o ran Cymru. Dehongli 2 1 Yn y Rheoliadau hyn— ystyr “A” (“ A ”) yw plentyn— a fu’n derbyn gofal gan awdurdod lleol ond a beidiodd â derbyn gofal ganddo o ganlyniad i’r amgylchiadau a ragnodir yn rheoliad 3, neu yn ddarostyngedig i reoliad 2(2), plentyn sy’n dod o fewn categori a bennir yn rheoliad 4; ystyr “awdurdod lleol cyfrifol” (“ responsible local authority ”) yw— pan fo A yn dod o fewn rheoliad 3, yr awdurdod lleol a oedd yn gofalu am A yn union cyn rhoi A dan gadwad, pan fo A yn dod o fewn rheoliad 4— os yw A yn preswylio fel arfer yng Nghymru, yr awdurdod lleol ar gyfer yr ardal y mae A yn preswylio ynddi fel arfer, a mewn unrhyw achos arall, yr awdurdod lleol ar gyfer yr ardal y lleolir ynddi’r sefydliad y mae A dan gadwad ynddo neu’r fangre y mae’n ofynnol bod A yn preswylio ynddi; ystyr “ Deddf 1989 ” (“ the 1989 Act ”) yw Deddf Plant 1989 ; ystyr “ Deddf 2012 ” (“ the 2012 Act ”) yw Deddf Cymorth Cyfreithiol, Dedfrydu a Chosbi Troseddwyr 2012 ; ystyr “ Deddf 2014 ” (“ the 2014 Act ”) yw Deddf Gwasanaethau Cymdeithasol a Llesiant (Cymru) 2014; ystyr “diwrnod gwaith” (“ working day ”) yw diwrnod ac eithrio dydd Sadwrn, dydd Sul, Dydd Nadolig, dydd Gwener y Groglith neu ŵyl banc yn yr ystyr a roddir i “bank holiday” gan Ddeddf Bancio a Thrafodion Ariannol 1971 ; ystyr “R” (“ R ”) yw cynrychiolydd yr awdurdod cyfrifol, sy’n ymweld ag A yn unol â threfniadau a wneir gan yr awdurdod o dan adran 97 o Ddeddf 2014 ; ystyr “rheolwr achos tîm troseddwyr ifanc perthnasol” (“ relevant youth offending team case manager ”) yw’r person o fewn tîm troseddwyr ifanc yr awdurdod lleol sy’n rheoli achos A; ystyr “sefydliad” (“ institution ”) yw llety cadw ieuenctid neu garchar ; mae i “tîm troseddwyr ifanc” (“ youth offending team ”) yr ystyr a roddir yn adran 39(1) o Ddeddf Trosedd ac Anhrefn 1998. 2 Nid yw’r Rheoliadau hyn yn gymwys i blentyn sydd— a yng ngofal awdurdod lleol yng Nghymru ; b yng ngofal awdurdod lleol yn Lloegr ; c yn berson ifanc categori 2 ; d yn blentyn perthnasol yn yr ystyr a roddir i “relevant child” at ddibenion adran 23A o Ddeddf 1989 ; neu e yn blentyn a fu gynt yn derbyn gofal ac, ar ôl ei gollfarnu o drosedd gan lys, sydd dan gadwad mewn llety cadw ieuenctid neu garchar neu sy’n preswylio mewn mangre a gymeradwywyd, ac, yn union cyn ei gollfarnu, y darparwyd llety iddo gan awdurdod lleol yn Lloegr o dan adran 20 o Ddeddf 1989 . Amgylchiadau a bennir at ddibenion adran 97(1)(b) o Ddeddf 2014 3 Yr amgylchiadau a ragnodir at ddibenion adran 97(1)(b) o Ddeddf 2014 yw bod plentyn, ar ôl ei gollfarnu o drosedd gan lys— a dan gadwad, yn unol â gorchymyn gan lys, mewn llety cadw ieuenctid neu mewn carchar , neu b yn preswylio mewn mangre a gymeradwywyd . Categorïau a bennir at ddibenion adran 97(1)(c) o Ddeddf 2014 4 1 Y categorïau a bennir at ddibenion adran 97(1)(c) o Ddeddf 2014 yw’r canlynol— a plentyn, sy’n preswylio fel arfer yng Nghymru, sydd, ar ôl ei gollfarnu o drosedd gan lys— i dan gadwad mewn llety cadw ieuenctid, neu mewn carchar, neu ii yn preswylio mewn mangre a gymeradwywyd; a b plentyn sydd, ar ôl ei gollfarnu o drosedd gan lys,— i dan gadwad mewn llety cadw ieuenctid neu mewn carchar yng Nghymru, neu ii yn preswylio mewn mangre a gymeradwywyd yng Nghymru. 2 Nid yw paragraff (1) yn gymwys mewn perthynas â phlentyn sy’n dod o fewn disgrifiad a nodir yn is-baragraffau (a) i (e) o reoliad 2(2). Yr awdurdod lleol a bennir at ddibenion adran 97(2) o Ddeddf 2014 5 1 Mae paragraff (2) yn pennu, yn unol ag adran 97(2) o Ddeddf 2014, yr awdurdod lleol y mae’n rhaid iddo gyflawni’r dyletswyddau a osodir gan adran 97 o Ddeddf 2014 neu o dan y Rheoliadau hyn mewn perthynas â phlentyn sy’n dod o fewn categori a bennir yn rheoliad 4. 2 Pan fo plentyn yn dod o fewn categori a bennir yn— a rheoliad 4(1)(a), yr awdurdod lleol y mae’r plentyn yn preswylio fel arfer yn ei ardal ; b rheoliad 4(1)(b), yr awdurdod lleol y lleolir ynddo’r llety cadw ieuenctid, carchar neu fangre a gymeradwywyd. Amlder ymweliadau 6 1 Rhaid i’r awdurdod lleol cyfrifol sicrhau bod R yn ymweld ag A— a o fewn 10 diwrnod gwaith ar ôl rhoi A dan gadwad gyntaf, i’r graddau y mae hynny’n rhesymol ymarferol; a b wedi hynny pa bryd bynnag y gofynnir yn rhesymol iddo ymweld gan— i A, ii aelod o staff y sefydliad y mae A dan gadwad ynddo, neu’r fangre a gymeradwywyd lle mae A yn preswylio, iii unrhyw riant A, neu unrhyw berson arall sydd â chyfrifoldeb rhiant am A, neu iv y rheolwr achos tîm troseddwyr ifanc perthnasol. 2 Caiff yr awdurdod lleol cyfrifol drefnu i R wneud ymweliadau ychwanegol ag A, gan roi sylw i unrhyw argymhelliad a wneir gan R yn unol â rheoliad 8(1)(b). Cynnal yr ymweliadau 7 Yn ystod pob ymweliad, rhaid i R siarad gydag A yn breifat oni bai— a bod A yn gwrthod, ac yntau mewn oedran digonol a chyda dealltwriaeth ddigonol i wneud hynny, b bod R o’r farn y byddai gwneud hynny’n amhriodol, o ystyried oedran a dealltwriaeth A, neu c bod R yn analluog i wneud hynny. Adroddiadau am ymweliadau 8 1 Rhaid i R ddarparu adroddiad ysgrifenedig am bob ymweliad, a rhaid i’r adroddiad gynnwys— a asesiad R, ar ôl ystyried safbwyntiau, dymuniadau a theimladau A, ynglŷn ag a yw llesiant A yn cael ei ddiogelu a’i hyrwyddo’n ddigonol tra bo dan gadwad neu’n preswylio mewn mangre a gymeradwywyd, b argymhellion R ynglŷn ag amseriad ac amlder unrhyw ymweliadau pellach gan R, c unrhyw drefniadau eraill y tybia R y dylid eu gwneud er mwyn hyrwyddo cyswllt rhwng A a theulu A, neu er mwyn diogelu a hyrwyddo llesiant A, d asesiad R o’r modd y dylai llesiant A gael ei ddiogelu a’i hyrwyddo’n ddigonol ar ôl ei ryddhau o gadwad, neu ddiddymu’r gofyniad i breswylio mewn mangre a gymeradwywyd, sef yn benodol— i a fydd angen i’r awdurdod lleol cyfrifol, awdurdod lleol arall, neu awdurdod lleol yn Lloegr ddarparu llety i A, a ii a ddylai unrhyw wasanaethau eraill gael eu darparu, gan yr awdurdod lleol cyfrifol neu awdurdod lleol arall wrth arfer eu dyletswyddau o dan Ddeddf 2014 neu Ddeddf 1989, neu gan awdurdod lleol yn Lloegr o dan Ddeddf 1989. 2 Rhaid i R, wrth wneud unrhyw asesiad o dan baragraff (1), ac eithrio pan nad yw’n rhesymol ymarferol gwneud hynny, neu pan nad yw gwneud hynny yn gyson â llesiant A, gymryd i ystyriaeth safbwyntiau— a unrhyw riant A, neu unrhyw berson arall sydd â chyfrifoldeb rhiant am A, a b aelodau priodol o staff y sefydliad y mae A dan gadwad ynddo, neu o staff y fangre a gymeradwywyd y mae A yn preswylio ynddi. 3 Rhaid i’r awdurdod lleol cyfrifol roi copi o’r adroddiad i— a A, oni fyddai’n amhriodol gwneud hynny, b person sy’n dod o fewn paragraff (2)(a), ac eithrio pan na fyddai gwneud hynny er budd pennaf A, c llywodraethwr, cyfarwyddwr neu reolwr cofrestredig y sefydliad lle mae A dan gadwad neu’r person sy’n gyfrifol am y fangre a gymeradwywyd y mae A yn preswylio ynddi, d y rheolwr achos tîm troseddwyr ifanc perthnasol, e os yw’n wahanol i’r awdurdod lleol cyfrifol, awdurdod lleol yr ardal y mae A dan gadwad ynddi, ac f unrhyw berson arall y tybia’r awdurdod lleol cyfrifol y dylid rhoi copi o’r adroddiad iddo, o ystyried asesiad R. Cyngor a chymorth arall 9 Wrth wneud trefniadau yn unol ag adran 97(3)(b) o Ddeddf 2014 ar gyfer rhoi cyngor priodol a chymorth arall ar gael i A, rhaid i’r awdurdod lleol cyfrifol sicrhau— a bod y trefniadau— i yn briodol, o ystyried oedran a dealltwriaeth A, a ii yn rhoi ystyriaeth ddyladwy i argyhoeddiad crefyddol, tarddiad hiliol, cefndir diwylliannol ac ieithyddol A ac unrhyw anabledd sydd gan A , a b i’r graddau y bo’n rhesymol ymarferol, o ystyried oedran a dealltwriaeth A, fod A yn gwybod sut i ofyn am gyngor priodol a chymorth arall gan yr awdurdod cyfrifol Mark Drakeford Y Gweinidog Iechyd a Gwasanaethau Cymdeithasol, un o Weinidogion Cymru 21 Hydref 2015